Il-baġit fit-tul tal-UE spjegat b'mod sempliċi Kif inhi ffinanzjata l-UE, u fuqiex jintefqu l-flus? Kompli aqra biex tifhem x'inhu l-baġit fit-tul tal-UE u kif jiġi deċiż. Il-baġit fit-tul tal-UE jgħin lil miljuni ta' studenti, eluf ta' riċerkaturi, bliet, negozji, reġjuni u NGOs. Huwa jikkontribwixxi għal ikel aktar tajjeb għas-saħħa u aktar sikur, għal toroq, ferroviji u ajruporti ġodda u aħjar, għal ambjent aktar nadif u għal sigurtà aħjar fil-fruntieri esterni tal-UE. L-idea warajh hija li l-ġbir ta' riżorsi jwassal biex l-Ewropa tkun aktar b'saħħitha u huwa l-muftieħ għall-prosperità u l-paċi. Huwa jkompli jagħmel dan billi jiffinanzja proġetti li jtejbu l-ħajja taċ-ċittadini Ewropej. X'inhu l-baġit fit-tul tal-UE? Il-baġit fit-tul tal-UE huwa magħruf ukoll bħala l-qafas finanzjarju pluriennali, jew il-QFP. Huwa jistabbilixxi limiti dwar kemm flus l-UE tista' tonfoq fuq perjodu ta' mhux anqas minn ħames snin f'oqsma ta' politika differenti. Il-baġits fit-tul reċenti ġew stabbiliti għal seba' snin. Waħda mir-raġunijiet li l-UE għandha baġit fit-tul kif ukoll baġits annwali hija li tinħoloq prevedibbiltà u għaldaqstant effiċjenza għall-programmi li l-UE trid tiffinanzja. Din il-prevedibbiltà meħtieġa pereżempju għal riċerkaturi li jaħdmu fuq proġetti xjentifiċi li jieħdu diversi snin biex jitlestew. Il-baġit fit-tul jeħtieġ ukoll li jkollu grad ta' flessibbiltà biex jittratta kriżijiet u emerġenzi mhux previsti. Għalhekk jinkludi għadd ta' strumenti biex jiżgura li l-flus jistgħu jintużaw fejn ikun l-aktar meħtieġ f'ċirkostanzi mhux ippjanati. Pereżempju, il-fond ta' solidarjetà tal-UE huwa mfassal biex jipprovdi assistenza finanzjarja f'każ ta' diżastru kbir fi Stat Membru. Għandu wkoll fond ta' aġġustament għall-globalizzazzjoni maħsub biex jgħin lill-ħaddiema jsibu impjieg ġdid jekk ikunu ngħataw is-sensja minħabba bidliet strutturali fix-xejriet kummerċjali dinjija jew minħabba kriżi ekonomika. Għall-kuntrarju tal-baġits nazzjonali, il-baġit tal-UE iktar huwa baġit ta' investiment. Ma jiffinanzjax il-protezzjoni soċjali, l-edukazzjoni primarja jew id-difiża nazzjonali. Minflok, l-enfasi hija l-aktar fuq oqsma ewlenin li jipprovdu valur miżjud Ewropew billi tingħata spinta lit-tkabbir u lill-kompetittività. Fiex tonfoqhom il-flus l-UE? Il-baġit jappoġġja r-riċerka u l-innovazzjoni, l-investiment fin-netwerks trans-Ewropej u l-iżvilupp tal-intrapriżi żgħar u ta' daqs medju (SMEs), li għandhom l-għan li jagħtu spinta lit-tkabbir u joħolqu l-impjiegi fl-UE. Il-politika agrikola komuni (PAK) tal-UE, flimkien mal-politika komuni tas-sajd u l-ambjent, tirċievi l-aktar finanzjament mill-baġit fit-tul kurrenti. Dan huwa segwit minn programmi ta' "koeżjoni" li għandhom l-għan li jnaqqsu d-differenzi bejn il-livelli ta' żvilupp fir-reġjuni tal-UE. Il-baġit fit-tul jiffinanzja wkoll għajnuna umanitarja internazzjonali u proġetti għall-iżvilupp. Aqra aktar dwar il-programmi li l-baġit fit-tul jappoġġja l-proġetti ffinanzjati fir-reġjun tiegħek Kif inhu ffinanzjat il-baġit fit-tul tal-UE? Il-baġit fit-tul tal-UE għandu diversi sorsi ta' introjtu u huwa kumpless. Dawn jinkludu: kontribuzzjonijiet minn Stati Membri dazji tal-importazzjoni fuq prodotti minn barra l-UE multi imposti fuq kumpaniji li jiksru r-regoli dwar il-kompetizzjoni tal-UE. Il-Parlament irid jirriforma l-mod kif jiġi ffinanzjat il-baġit peress li "mhuwiex trasparenti u totalment inkomprensibbli għaċ-ċittadini tal-UE." Sistema ġdida aktar sempliċi għandha tintroduċi sorsi ġodda ta' introjtu. Il-Parlament jissuġġerixxi li l-flus jistgħu jiġu minn skema ġdida ta' taxxa korporattiva (inkluża t-tassazzjoni ta' kumpaniji kbar fis-settur diġitali), dħul minn skambju ta' kwoti tal-emissjonijiet u taxxa fuq il-plastik. Dan jista' jnaqqas il-kontribuzzjonijiet diretti mill-Istati Membri. Skopri aktar dettalji dwar l-introjtu tal-UE. Il-baġit fit-tul tal-UE Kif inhu deċiż il-baġit fit-tul tal-UE? Qabel ma jiskadi l-baġit fit-tul li għaddej bħalissa, il-Kummissjoni Ewropea tressaq proposta dwar kif għandu jkun il-baġit li jmiss. Dan jintuża bħala bażi għan-negozjati mill-Parlament Ewropew u mill-Kunsill, li jlaqqa' l-ministri mill-pajjiżi kollha tal-UE. Għall-baġit fit-tul li jmiss tal-2021–2027, il-Kummissjoni ppubblikat il-proposta tagħha f'Mejju 2018 Il-Parlament adotta l-pożizzjoni tiegħu f'Novembru 2018 . Il-Kunsill għadu ma għamilx il-pożizzjoni ta' negozjar tiegħu ċara. Tinħtieġ unanimità fost l-Istati Membri biex jintlaħaq ftehim. Kwalunkwe ftehim jeħtieġ il- kunsens tal-Parlament. X'inhu l-istatus kurrenti tan-negozjati? Il-Parlament u l-Kummissjoni qed jistennew lill- Kunsill joħroġ bil-proposta tiegħu dwar x'għandu jkun il-baġit fit-tul li jmiss sabiex it-tliet istituzzjonijiet ikunu jistgħu jibdew in-negozjati. Wieħed jittama li l-Istati Membri fil-Kunsill jaslu għal ftehim fil-bidu tal-2020. Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF